## Odluka o prikupljanju podataka o ostvarenom plat­nom prometu s inozemstvom

### NN 136/2005 (16.11.2005.), Odluka o prikupljanju podataka o ostvarenom plat­nom prometu s inozemstvom

# HRVATSKA NARODNA BANKA

**2556**

Na temelju članka 62. stavka 4. i članka 39.
stavka 2. pod i) Zakona o Hrvatskoj narodnoj banci (»Narodne novine«, br. 36/2001.) i članka 49. Zakona o deviznom poslovanju
(»Narodne novine«, br. 96/2003.) guverner Hrvatske
narodne banke donosi

## ODLUKU

### O PRIKUPLJANJU PODATAKA O OSTVARENOM PLATNOM PROMETU S INOZEMSTVOM

I. OPĆE ODREDBE

Članak 1.

Ovom se odlukom utvrđuje obveza dostavljanja
podataka o platnom prometu s inozemstvom, obveznici dostavljanja tih podataka,
rokovi za dostavu tih podataka te pravila u vezi s povjerljivošću podataka koji
se dostavljaju Hrvatskoj narodnoj banci.

Članak 2.

(1) Pod pojmom rezidenta, u smislu odredaba ove
odluke, smatraju se:

– pravne osobe sa sjedištem u Republici
Hrvatskoj, osim njihovih podružnica u inozemstvu

– podružnice stranih trgovačkih društava i
trgovaca pojedinaca upisane u registar koji se vodi kod nadležnog tijela
državne vlasti ili uprave u Republici Hrvatskoj

– trgovci pojedinci, obrtnici i druge fizičke
osobe sa sjedištem odnosno prebivalištem u Republici Hrvatskoj koje samostalnim
radom obavljaju gospodarsku djelatnost za koju su registrirane

– fizičke osobe s prebivalištem u Republici
Hrvatskoj

– fizičke osobe koje borave u Republici
Hrvatskoj na osnovi važeće dozvole boravka u trajanju od najmanje 12 mjeseci,
osim diplomatskih i konzularnih predstavnika stranih zemalja i članova njihovih
obitelji

– diplomatska, konzularna i druga predstavništva
Republike Hrvatske u inozemstvu koja se financiraju iz proračuna te hrvatski
državljani zaposleni u tim predstavništvima i članovi njihovih obitelji.

(2) Sve druge osobe koje nisu navedene u stavku
1. ovoga članka smatraju se nerezidentima.

Članak 3.

Pod pojmom banka, u smislu ove odluke, smatra se
banka definirana u članku 3. stavku 1. Zakona o deviznom poslovanju.

II. OBVEZNICI
DOSTAVLJANJA PODATAKA

Članak 4.

U smislu ove odluke obveznicima dostavljanja
podataka smatraju se:

1. banke

2. Hrvatska banka za obnovu i razvitak

3. Hrvatska narodna banka.

Članak 5.

Obveznici dostavljanja podataka dužni su
sastavljati izvješća PP-INO (izvješće o ostvarenom platnom prometu s
inozemstvom) u skladu s uputama koje izrađuje i koje obveznicima dostavlja
Direkcija za statistiku Hrvatske narodne banke, a sve na način i u rokovima
propisanima ovom odlukom.

Članak 6.

(1) Podaci koji se dostavljaju Hrvatskoj
narodnoj banci odnose se na ostvarenje platnog prometa s inozemstvom u tri
desetodnevna izvještajna razdoblja unutar mjeseca.

(2) Izvještajna su razdoblja unutar mjeseca
sljedeća:

1.) 1. – 10. u mjesecu, uključujući 10. u
mjesecu

2.) 11. – 20. u mjesecu, uključujući 20. u
mjesecu

3.) 21. – posljednji dan u mjesecu, uključujući
posljednji dan u mjesecu.

(3) Krajnji je rok za dostavu podataka osmi
radni dan po isteku izvještajnog razdoblja na koje se podaci odnose.

III. NAČIN DOSTAVE
PODATAKA

Članak 7.

(1) Obveznici iz članka 4. ove odluke dužni su
Hrvatskoj narodnoj banci dostavljati podatke telekomunikacijskim putem,
isključivo pomoću aplikacije za dostavljanje podataka banaka, koja se zasniva
na internetskoj tehnologiji, a u skladu s uputama koje izrađuje i obveznicima
dostavlja Direkcija za razvoj aplikacijskih sustava Hrvatske narodne banke.

(2) Hrvatska narodna banka dodijelit će
obveznicima korisni­č­ko ime i lozinku, koji su nužni za pristup aplikaciji.

(3) Iznimno od odredaba stavka 1. ovog članka,
ako server banke ili server Hrvatske narodne banke ne funkcionira, podaci se
Hrvatskoj narodnoj banci mogu dostaviti i na disketi.

IV. POVJERLJIVOST
PODATAKA

Članak 8.

(1) Zaprimljeno izvješće propisano ovom odlukom
Hrvatska narodna banka koristi radi praćenja ostvarenja platne bilance
Republike Hrvatske i prikuplja isključivo u statističke svrhe.

(2) Hrvatska narodna banka dužna je zaprimljene
pojedinačne podatke čuvati kao poslovnu tajnu. Zaprimljeni pojedinačni podaci
ne mogu se dostavljati trećim osobama.

(3) Hrvatska narodna banka može zaprimljene
podatke učiniti dostupnima javnosti samo u agregatnom obliku.

V. PRIJELAZNE I ZAVRŠNE
ODREDBE

Članak 9.

Danom početka primjene ove odluke prestaje
važiti Uputa o provedbi Odluke o načinu obavljanja platnog prometa s
inozemstvom i načinu dostavljanja podataka o platnom prometu s inozemstvom
(»Narodne novine«, br. 35/1996., 72/1999., 30/2000. i
77/2001.) u dijelu koji se odnosi na dostavljanje podataka o platnom prometu s
inozemstvom.

Članak 10.

Ova odluka stupa na snagu osmog dana od dana
objave u »Narodnim novinama«, a primjenjuje se od 1. travnja 2006.

O. br.
423-020/11-05/2005

Zagreb, 4. studenoga 2005.

Guverner

Hrvatske narodne banke

**dr****. sc. Željko Rohatinski**, v. r.

Ostalo, NN 136/2005-2556